
                 Stimate dle G.G Copil! 
  Vă trimit alăturate o scrisoare deschisă a unui bun prieten al Mişcării Unioniste din R.Moldova,  
un adevărat patriot (unionist) al Neamului Românesc  – Constantin Rusanovschi, basarabean de 
origine,  care a mai încercat s-o publice în mai multe ziare centrale, dar aşa şi n-a reuşit... şi nişte 
sugestii, elaborate de  umila mea persoană, în vederea Reunificării Ţării. Consider că aceste 
documente  sunt de o actualitate   
stringentă şi s-ar încadra perfect în contextul revistei Dvs De Ziua Naţională a tuturor   
Românilor, cu promisiunea că vă voi trimite şi alte materiale, care reflectă activitatea noastră, 
dar şi   
greutăţile pe care le întîmpinăm, în speranţa că împreună vom izbuti! (Nota 
redacţiei:Scrisoarea deschisă şi Sugestii despre integrarea R. Moldova în UE! au ajuns 
la  noi după apariţia nr. închinat zilei de 1 Decembrie.Le publicăm acum, astfel de 
activităţi fiind pentru toate zilele românilor, pănâ la atingerea idealului sfânt al 
reunificării Ţării ). 
Doamne ajută! 
Scrisoare deschisă către: 
                                                                           Preşedintele României dl Traian Băsescu; 
                                                                           Parlamentul României;  
                                                                           Guvernul României;   
                                                                            Partidele politice din Romănia;  
                                                                            Mijloacele mass-media din România; 
                                                                            Întreg Neamul Românesc.  
   
   România de după 1989, a avut mereu alte priorităţi, în afară de cea mai importantă dintre 
ele: problema teritoriilor româneşti înstrăinate de la est de Prut!  
   A sosit timpul ca problema Reîntregirii naţional-teritoriale a României să devină prioritatea 
nr.1 pe agenda Dvs de preocupări. Toată comunitatea internaţională, inclusiv ţările semnatare - 
URSS şi Germania - au condamnat Pactul Molotov-Ribbentrop şi protocolul adiţional secret al 
acestuia şi l-au declarat nul ab initio. 
   Necesitatea readucerii grabnice a teritoriilor istorice româneşti de la est de Prut la trupul 
României este motivată de situaţia catastrofală, în care se află neamul românesc din aceste 
teritorii. R.Moldova, pe lîngă faptul că din punct de vedere istoric este o anomalie, o consecinţă 
directă a Pactului Molotov Ribbentrop, este un stat eşuat, insolvabil şi falimentar.  Acest stat, 
creat în mod artificial pe teritoriul naţional românesc, nu este în stare să asigure nici cele mai 
elementare condiţii de viaţă pentru fraţii noştri din stînga Prutului. Din această cauză pleacă tot 
tineretul, nu se mai întemeează familii, nu se mai nasc copii, bătrînii se trec în lumea celor drepţi, 
mor satele, se stinge neamul românesc văzînd cu ochii! Ar fi o crimă de neiertat, dacă România 
ar privi indifefentă şi în continuare la tragedia care se întîmplă sub ochii noştri cu fraţii de 
dincolo de Prut şi are obligaţia să întreprindă măsuri  urgente pentru salvarea lor de la pieire. 
Soluţia este una singură: lichidarea grabnică a consecinţelor Pactului diavolului, readucerea 
teritoriilor româneşti din stînga Prutului acasă, la trupul Patriei-mamă România! Acest lucru 
trebuie să se întîmple în max. 5-6 ani, pe urmă va fi prea tîrziu! Numai în acest mod aceste 
teritorii pot deveni parte a UE: R.Moldova, de una singură, n-are nici o şansă să se integreze vre-
o dată în structurile europene şi euroatlantice. Statul Român ar trebui să adopte de urgenţă un 
Plan de Acţiuni în vederea Reunificării Ţării, în contextul nulităţii Pactului Molotov-Ribbentrop 
şi în conformitate cu Actul Final de la Helsinki din 1975, care stipulează că frontierile dintre state 
pot fi modificate prin mijloace paşnice cu acordul părţilor. Evident, (Re)Unirea se poate realiza 
doar în situaţia, cînd în Parlamentul de la Chişinău majoritatea o vor deţine Unioniştii! Şi, dacă 
nu ştiaţi, în R.Moldova există o formaţiune social-politică - MIŞCAREA UNIONISTĂ din R. 
MOLDOVA (MURM), care-şi propune ca obiectiv major readucerea teritoriilor româneşti de la 
est de Prut la trupul Patriei-mamă România! Dar această nouă formaţiune nu are sorţi de 
izbîndă, dacă nu va fi susţinută pe toate planurile de autorităţile de la Bucureşti, de întreaga 
clasă politică, de mijloacele mass-media, de societatea civilă în ansamblu şi de întreg Neamul 
Românesc! 
   Problema Reîntregirii naţional-teritoriale a României este o problemă de interes naţional, ea 
nu trebuie lăsată doar pe umerii unioniştilor de dincolo de Prut. Este nevoie de acţiuni conjugate 
în acest sens pe ambele maluri ale Prutului. Societatea românească trebuie să fiarbă, să nu aibă 
linişte pînă nu ne vedem realizat idealul sfînt de Reunificare a Ţării şi Neamului Românesc! 
Cunoaştem activitatea  
      MURM şi a liderului acesteia Ilie Bratu de mai bine de trei ani de zile. Cunoaştem şi chinurile 
prin  
care trec fraţii noştri fără vre-un suport financiar şi obstrucţionaţi din toate părţile. Dar cel mai 
mult  
îi doare pe patrioţii români din stînga Prutului reticenţa şi indiferenţa noastră, a celor de aici, din 
Ţară! Li se crează impresia că (Re)Unirea o vor doar ei, în timp ce România parcă s-a împăcat cu 
ideea că aceste teritorii nu le mai aparţin şi n-o interesează ce se întîmplă acolo... Este trist ce vă 
spun, dar acesta-i  

adevărul! Asociaţia noastră a participat la lucrările Congresului I al MURM, care a avut loc la 
Chişinău pe data de 28 octombrie 2007. A avut loc un adevărat eveniment istoric, dar care a fost 
neglijat şi ignorat în totalitate  de toate partidele politice din România, de Ambasada Română de 
la Chişinău şi de toată mass-media din România (cu excepţia Radio România). Afirmăm toate 
acestea deoarece cunoaştem, că dl Ilie Bratu le-a trimis tuturor acestora invitaţii la Congres...  
Vă daţi seama cît de mare le-a fost dezamăgirea şi frustrarea! Reproducem doar cîteva pasaje 
din Rezoluţia adoptată la acest Congres: 
„10. Condamnă partidele şi ONG-urile, care exercită presiuni asupra autorităţilor de la Bucureşti 
în vederea acordării cetăţeniei române tuturor basarabenilor în condiţiile existenţei şi în continuare 
a R.Moldova ca stat independent şi  avertizează, că aceasta  ar echivala cu dispariţia inevitabilă a  
fiinţei naţionale româneşti din stînga Prutului şi pierderea definitivă a acestor teritorii. În concepţia 
participanţilor la Congres cea mai rezonabilă şi, în acelaş timp, cea mai rapidă cale de redobîndire a 
cetăţeniei române este revenirea Basarabiei şi Nordului Bucovinei la trupul Patriei-mamă România! 
Din aceastâ clipă toţi basarabenii şi nordbucovinenii vor deveni cetăţeni ai României şi implicit ai 
Uniunii Eurupene, dar cu teritorii cu tot şi nu în afara lor, aşa cum trîmbiţează unii pseudopatrioţi 
de pe malul Bîcului. 
11. Consideră reprezentanţii autorităţilor de la Chişinău, partidelor politice şi ONG-urilor, care 
acţionează în sensul menţinerii R.Moldova ca stat independent, separată de România, drept cei mai 
mari separatişti, urmaşi ai lui Hitler şi Stalin şi renegaţi naţionali; 
12. Detestă liderii partidelor şi ONG-urilor care se declară şi ei unionişti, numai că unificarea 
neamului românesc, în viziunea lor, urmează să se producă în cadrul Uniunii Europene, după ce şi 
R.Moldova va intra de una singură în UE ( adică-niciodată!) şi consideră acţiunile acestora 
aberante, perfide şi extrem de periculoase, menite să inducă în eroare electoratul şi opinia publică 
internaţională; 
13. Facem apel către autorităţile de la Bucureşti să se pătrundă de tragismul situaţiei în care se 
află populaţia românească din teritoriile înstrăinate din stînga Prutului, de responsabilitatea care-i 
revine pentru destinul neamului românesc din aceste teritorii, şi să întreprindă acţiuni hotărîte în 
vederea lichidării grabnice a consecinţelor Pactului Molotov-Ribbentrop şi readucerii lor acasă, la 
trupul Patriei-mamă, în baza unui Plan Strategic de Reunificare a României, care trebuie adoptat în 
regim de urgenţă la nivel de Consiliu Suprem al Apărării Ţării, ţinîndu-se cont de nulitatea Pactului 
Molotov-Ribbentrop şi al Protocolului adiţional secret al acestuia şi în conformitate cu Actul Final 
de la Helsinki, făcînd abstracţie de ostilitatea autorităţilor de la Chişinău în această problemă”.  
   Are toate motivele să se întrebe nedumerit dl Ilie Bratu: de ce Statul Român  susţine financiar 
anumite partide, ONG-uri, posturi de radio sau ziare din R. Moldova, care doar mimează o 
activitate patriotică, dar în realitate acţionează în sensul menţinerii acestei aşchii de neam 
românesc şi de pămînt românesc separate de trupul Patriei-mamă şi, astfel, acţionează împotriva 
intereselor naţionale romăneşti şi, incredibil, pe bani româneşti? Să nu facă distincţie Statul 
Român dintre adevăraţii patrioţi şi pseudopatrioţiî din aceste teritorii? Cum se explica, spre 
exemplu, faptul, că numai în 2006 ONG-ului „Răsăritul Românesc” Statul Român i-a alocat 
1.000.000 de RONi? Să nu cunoască cei, care împart banii contribuabilului român faptul că în 
spatele acestui ONG stau Iurie Roşca şi Vlad Cubreacov, sau poate nici pînă acum România n-a 
înţeles cine-s ăştia doi?... Dar cîţi mai sînt de aceştia în R. Moldova, care, paradoxal, sînt chiar 
decoraţi cu cele mai înalte distincţii de Statul Român?... Întrebări, întrbări... 
   Rugăm toate mijloacele mass-media din România să declanşeze de îndată o campanie hotărîtă 
şi vehementă de mediatizare a problemei teritoriilor româneşti de la est de Prut, ca astfel, să 
sensibilizăm întreaga clasă politică din România, societatea românească în ansamblu şi să 
determinăm factorii de decizie de la Bucureşti să întreprindă acţiuni hotărîte şi neîntîrziate în 
vederea readucerii acestora acasă, la trupul României! Mediatizaţi fără rezerve activitatea 
MURM,  inauguraţi cicluri de emisiuni la posturile de radio şi televiziune pe această tematică şi 
invitaţi cu încredere la aceste emisiuni pe liderii acesteia! 
  Să acţionăm cu toţii în modul cel mai hotărît în vederea realizării idealul sfînt al tuturor 
românilor -  Reîntregirea  Patriei noastre scumpe România! 
                                                    
                                                   Preşedintele filialei Oneşti al Asociaţiei  
                                                   Pro Basarabia şi Bucovina                        ing. Constantin 
Rusanovschi. 
 
 
 
